num_pages: 97
description: U bënë gati dy vjet që babai nuk është më, mama. Kur të shoh të vetmuar, e di që ty të merr malli për të, por ti nuk e përmend më, madje, edhe kur ta kujtoj unë nganjëherë, ti mjaftohesh me një tundje koke, që përhap pikëllim rreth e qark meje, një pikëllim të rëndë e masif që më pret çdo hov për ta vazhduar biseden e nisur. Atëherë, nis e mendoj lidhur me marrëdhëniet e tua me tim atë: Me gjithë kontradiktat nganjëherë të thella dhe sfilitëse, që ju kundërvinin me njëri-tjetrin, sidomos pa u bërë ende me tre fëmijë, ti kurrë nuk më ushqeve mëri dhe aq më pak urrejtje për të; për ty, kishte rëndësi që unë ta respektoja e ta doja tim atë, pavarësisht sjelljes së tij të padrejtë, në çaste të caktuara, me ty, nënën time. Sigurisht ju ishit njohur vetë, ishit dashuruar kur ishit partizanë dhe im atë të donte, por sipas mënyrës së vet, dmth jo gjithmonë siç e kishe ëndërruar ti, adoloshente romantike, që kishe lexuar plot libra sentimentalë me histori të dhimbshme dashurie, por që, në shumicën e rasteve, mbaronin me happy end.
language: Albanian
title: Mos ik, o ma'
publisher: Ombra Gvg